标题：672年
中国纪年
672年，唐高宗天皇大圣大弘孝皇帝咸亨三年
历史大事
许敬宗死
咸亨三年（六七二）八月，许敬宗卒。敬宗字延族，杭州新城（今富阳西南）人。幼善属文，隋举秀才，为通事舍人。后投李密，为元帅府记室。入唐历任涟州别驾、秦府学士、著作郎，兼修国史，中书舍人、给事中。贞观十七年（六四三），以修武德、贞观实录成，封高阳县男、检校黄门侍郎。十九年（六四五），太宗伐高丽，皇太子监国，敬宗以太子右庶子参掌机要，因中书令卒，又检校中书侍郎，从太宗征战，马前草诏，文采飞扬，由是专掌诰命。高宗即位，迁礼部尚书、入卫尉卿、加弘文馆学士。因助立武后，深得高宗、武后信任，加太子宾客，历任侍中、中书令、太子少师、同东西台三品，进封郡公。任遇之重，当朝莫比。然敬宗诬构大臣，谋逐长孙无忌，褚遂良等人，监修国史，记事阿曲，贪财受赂，好色无度，弃长子于荒徼，嫁少女于荒蛮，及死，人议谥曰缪，后改曰恭。终年八十一。有文集八十卷。贞观以来朝廷所修《五代史》、《晋书》、《东殿新书》、《西域图志》、《文思博要》、《文馆词林》、《累璧》、《瑶山玉彩》、《姓氏录》、《新礼》皆敬宗总知。其孙彦伯有文才，敬宗晚年文笔，多为彦伯代作。
始刻《集王书圣教序》
《圣教序》乃唐太宗李世民撰，高宗李治记。释怀仁集晋王羲之书，成《集王书圣教序》，咸亨三年（六七二）十二月，诸葛神力、朱静藏将此刻石成碑。世人重羲之书法，摹写者不绝，然集字刻碑，乃唐之创举。怀仁乃羲之裔孙，得其家法，《集王书圣教序》与羲之遗帖纤微克肖。碑中行楷、行草、个别草书杂糅其间，显示羲之各种书法体势，古雅有渊致，一气浑丽，神采奕奕，与《兰亭序》并驱，为百代书法楷模。
唐伐姚州永昌叛“蛮”
咸亨三年（六七二），姚州永昌（今云南保山）“蛮”民起事，反抗唐朝统治。正月，唐以太子左卫副率梁积寿为姚州道行军总管，发梁、益等十八州兵，募五千三百人讨伐“蛮”民。“蛮”民以和舍、设蒙俭为首领，连营布阵，踞险扬兵，东西三十余里，马步二十余万抵抗唐兵。积寿遣中郎将令狐智通率兵挡其步阵，遣临源府果毅马仁静勒兵九百断其伏军，又遣银州刺史李大志率骑兵击其马军，遣嶲州都督府长史、行军司马梁待辟率步卒三千，绝其退路，自己亲率行军长史韩余庆等长驱直进，杀“蛮”民七千余人，获马五千余匹，生俘和舍等人，唯蒙俭脱身得逃。
昆明“蛮”内附
昆明“蛮”以西洱河（即叶榆河）为境，自武德中（六一八至六二六）遣使入贡，以后岁与牂牁使者偕来。总章三年（六七0），置禄州、汤望州。咸亨三年（六七二）正月十七日，其十四姓率户二万三千内附，唐析其地置殷、总、敦三州（殷州居戎州西北，总州居西南、敦州居南）。其后，唐又置盘、麻等四十一州，皆以首领为刺史。
徙吐谷浑于灵州
唐军大败于大非川，吐谷浑复国无望，唐廷遂于咸亨三年（六七二）二月徙居凉州南山的吐谷浑诺曷钵部于鄯州浩亶水（今青海大通河）之南。然鄯州地狭，邻近吐蕃，吐谷浑畏惧吐蕃来扰，不安其居，因此，唐廷又徙吐谷浑于灵州鸣沙县（今宁夏灵武县西南），以其部落置安乐州，意为既安且乐。后又置长乐州安置吐谷浑。
姜恪卒
恪乃唐高宗时左相，历任将军、司戎太常伯、侍中。麟德二年（六六五）三月，授同东西台三品，封永安郡公。恪素立功塞外，然无宰辅之誉。时与右相阎立本对掌枢密，立本善画，时人以《千字文》中语讥二人：“左相宣威沙漠，右相驰誉丹青”。咸亨元年（六七0），恪以左相任凉州道行军总管以御吐蕃。三年（六七三）二月十七日，卒于河西镇守。
吐蕃大臣仲琮入贡
咸亨三年（六七二），吐蕃遣大臣仲琮来唐入贡。仲琮少时为人质，曾入朝诣太学读书，颇晓文字。高宗赐宴，甚优礼之，问仲琮，吐蕃赞普孰与其祖为贤，仲琮曰：今之赞普，雄勇果断，不及其祖，然勤于听理，下不敢欺，亦是令主。吐蕃土风寒苦，物产贫薄，逻娑川唯有杨柳，更无草木。乌海之南，盛夏犹积雪。赞府春夏逐水草而居，秋冬始入城隍，但施庐帐，又无屋宇，文物器用，不及中夏万分之一。但其国法严整，上下齐力，议事自下而起，凡事利于民乃行，所以国祚能持久。高宗责问吐蕃吞灭吐谷浑、败唐军于大非川、寇逼凉州之事，仲琮答己仅奉命朝贡，不晓军旅之事。及仲琮还，高宗以仲琮非执权之臣，来朝又非乞和，故轻其使，遣都水使者黄仁素往吐蕃报聘，仁素竟不得吐蕃情实而还。
置柏崖仓
咸亨三年（六七二）六月，唐于洛州柏崖置柏崖仓。此乃转运仓。总章元年（六六八）及是年关中旱灾饥荒直接促使唐设此仓，以屯河东、北租粟，转输关中。
河渭转输线开启
咸亨三年（六七二），关中饥谨，监察御史王师顺奏请转运晋（今山西临汾）、绛州（今山西新绛）仓粟赈济关中。高宗委师顺以运职。自此，河渭之间舟揖相继，粮米转输线开启。此线开启表因饥馑而起，实因高宗时官僚机构庞大，官禄激增，西北战事频繁，军饷开支日增，政治军事变化所致。
太子弘监国
咸亨三年（六七二），高宗赴东都，十月二日，令太子弘于京师监国。时大旱，关中饥乏，弘视廊下兵士食有榆皮蓬实，遂令家令寺给米使足。时左、右庶子戴至德、张文瓘、萧德昭同为辅弼，太子多疾病，庶政皆决于至德等。
邢文伟减膳进谏
太子弘罕接宫臣。咸亨三年（六七二），典膳丞邢文伟减所供膳，上书谏太子，言近日已来，太子未甚延纳，谒见尚稀，三朝之后，何由发挥圣智，睿哲文明？太子答书致谢，言己多疾，又遵礼以色养为先，因此少暇接见，嘉纳其意。文伟滁州全椒（今安徽全椒）人。早以博学闻名，及此，益知名，擢拜右史。后迁凤阁侍郎、兼弘文馆学士，又迁内史。天授初（六九0），因附犯赃内史秦宗客，贬珍州（今贵州桐梓以东）刺史，制使至州，文伟以为诛己，自缢而死。
通鉴记载
高宗天皇大圣大弘孝皇帝中之下咸亨三年（壬申，公元六七二年） 
春，正月，辛丑，以太子右卫副率梁积寿为姚州道行军总管，将兵讨叛蛮。 
庚戌，昆明蛮十四姓二万三千户内附，置殷、敦、总三州。 
二月，庚午，徙吐谷浑于鄯州浩亹水南。吐谷浑畏吐蕃之强，不安其居，又鄯州地狭，寻徙灵州，以其部落置安乐州，以可汗诺曷钵为刺史。吐谷浑故地皆入于吐蕃。 
己卯，侍中永安郡公姜恪薨。 
夏，四月，庚午，上幸合璧宫。 
吐蕃遣其大臣仲琮入贡，上问以吐蕃风俗，对曰：“吐蕃地薄气寒，风俗朴鲁；然法令严整，上下一心，议事常自下而起，因人所利而行之，斯所以能持久也。”上诘以吞灭吐谷浑、败薛仁贵、寇逼凉州事，对曰：“臣受命贡献而已，军旅之事，非所闻也。”上厚赐而遣之。癸未，遣都水使者黄仁素使于吐蕃。 
秋，八月，壬午，特进高阳郡公许敬宗卒。太常博士袁思古议：“敬宗弃长子于荒徼，嫁少女于夷貊。按《谥法》，‘名与实爽曰缪，’请谥为缪。”敬宗孙太子舍人彦伯讼思古与许氏有怨，请改谥。太常博士王福畤议，以为：“谥者得失一朝，荣辱千载。若嫌隙有实，当据法推绳；如其不然，义不可夺。”户部尚书戴至德谓福畤曰：“高阳公任遇如是，保以谥之为缪？”对曰：“昔晋司空何曾既忠且孝，徒以日食万钱，秦秀谥之曰‘缪’。许敬宗忠孝不逮于曾，而饮食男女之累过之，谥之曰‘缪’，无负许氏矣。”诏集五品已上更议，礼部尚书阳思敬议：“按《谥法》，既过能改曰恭。请谥曰恭。”诏从之。敬宗尝奏流其子昂于岭南，又以女嫁蛮酋冯盎之子，多纳其货，故思古议及之。福畤，勃之父也。 
九月，癸卯，徙沛王贤为雍王。 
冬，十月，己未，诏太子监国。 
壬戌，车驾发东都。 
十一月，戊子朔，日有食之。 
甲辰，车驾至京师。 
十二月，高侃与高丽馀众战于白水山，破之。新罗遣兵救高丽，侃击破之。 
癸卯，以左庶子刘仁轨同中书门下三品。太子罕接宫臣，典膳丞全椒邢文伟辄减所供膳，并上书谏太子。太子复书，谢以多疾及入侍少暇，嘉纳其意。顷之，右史缺，上曰：“邢文伟事吾子，能撤膳进谏，此直士也。”擢为右史。太子因宴集，命宫臣掷倒，次至左奉裕率王及善，及善曰：“掷倒自有伶官，臣若奉令，恐非所以羽翼殿下也。”太子谢之。上闻之，赐及善缣百匹，寻迁左千牛卫将军。